CELEX: 32017D2221
Language: el
Date: 2017-11-30 00:00:00
Title: Εκτελεστική απόφαση (ΕΕ, Ευρατόμ) 2017/2221 της Επιτροπής, της 30ής Νοεμβρίου 2017, για την τροποποίηση της απόφασης 2005/820/ΕΚ, Ευρατόμ με την οποία επιτρέπεται στη Σλοβακική Δημοκρατία να χρησιμοποιεί στατιστικά δεδομένα ετών προγενέστερων του προτελευταίου έτους και να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον ΦΠΑ [κοινοποιηθείσα υπό τον αριθμό C(2017) 7856]

2.12.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 318/31
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ, Ευρατόμ) 2017/2221 ΤΗΣ ΕΠΙΤΡΟΠΉΣ
   της 30ής Νοεμβρίου 2017
   για την τροποποίηση της απόφασης 2005/820/ΕΚ, Ευρατόμ με την οποία επιτρέπεται στη Σλοβακική Δημοκρατία να χρησιμοποιεί στατιστικά δεδομένα ετών προγενέστερων του προτελευταίου έτους και να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον ΦΠΑ
   
      
         [κοινοποιηθείσα υπό τον αριθμό C(2017) 7856]
      
   
   (Το κείμενο στη σλοβακική γλώσσα είναι το μόνο αυθεντικό)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τη Συνθήκη περί ιδρύσεως της Ευρωπαϊκής Κοινότητας Ατομικής Ενέργειας,
   Έχοντας υπόψη τον κανονισμό (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από τον φόρο επί της προστιθέμενης αξίας (1), και ιδίως το άρθρο 6 παράγραφος 3 δεύτερη περίπτωση,
   Έπειτα από διαβούλευση με τη συμβουλευτική επιτροπή ιδίων πόρων,
   Εκτιμώντας τα ακόλουθα:
   
               (1)
            
            
               Βάσει του άρθρου 390 της οδηγίας 2006/112/ΕΚ του Συμβουλίου (2), η Σλοβακία μπορεί, σύμφωνα με τις προϋποθέσεις που ίσχυαν σε αυτό το κράτος μέλος κατά την ημερομηνία προσχώρησής του, να συνεχίσει να απαλλάσσει τις διεθνείς μεταφορές προσώπων, οι οποίες αναφέρονται στο παράρτημα X μέρος B σημείο 10 της εν λόγω οδηγίας, για όσο διάστημα η ίδια απαλλαγή εφαρμόζεται σε ένα από τα κράτη μέλη που ήταν μέλη της Κοινότητας στις 30 Απριλίου 2004. Σύμφωνα με το εν λόγω άρθρο, οι πράξεις αυτές πρέπει να λαμβάνονται υπόψη για τον καθορισμό της βάσης των ιδίων πόρων που προέρχονται από τον φόρο επί της προστιθέμενης αξίας (ΦΠΑ).
            
         
               (2)
            
            
               Με το άρθρο 2α της απόφασης 2005/820/ΕΚ, Ευρατόμ της Επιτροπής (3), η Σλοβακία εξουσιοδοτήθηκε να χρησιμοποιεί σταθερό ποσοστό της ενδιάμεσης βάσης για τις πράξεις που αναφέρονται στο παράρτημα Χ μέρος Β σημείο 10 της οδηγίας 2006/112/ΕΚ σχετικά με τη μεταφορά επιβατών.
            
         
               (3)
            
            
               Ο τελευταίος έλεγχος ιδίου πόρου από ΦΠΑ αποκάλυψε ότι η εξουσιοδότηση για χρησιμοποίηση απλουστευμένης μεθόδου υπολογισμού για τον υπολογισμό των πράξεων που αναφέρονται στο παράρτημα Χ μέρος Β σημείο 10 της οδηγίας 2006/112/ΕΚ βασίστηκε σε ανακριβή και ελλιπή δεδομένα. Αυτό επιβεβαιώθηκε επίσης από τις σλοβακικές αρχές στις επίσημες παρατηρήσεις τους για την έκθεση ελέγχου. Εάν η Επιτροπή είχε στη διάθεσή της ακριβή και πλήρη στοιχεία, δεν θα είχε χορηγηθεί στη Σλοβακία η εξουσιοδότηση να χρησιμοποιεί κατά προσέγγιση εκτιμήσεις για τη μεταφορά επιβατών κατά την περίοδο 2014 έως 2020, καθότι το αποτέλεσμα ήταν πολύ ασταθές. Συνεπώς, είναι σκόπιμο να διαγραφεί το άρθρο 2α της απόφασης 2005/820/ΕΚ, Ευρατόμ αναδρομικά. Παρά την κατάργηση του άρθρου 2α της απόφασης 2005/820/ΕΚ, Ευρατόμ, η Σλοβακία μπορεί να εξακολουθήσει να χρησιμοποιεί την εξουσιοδότηση που χορηγήθηκε σύμφωνα με το άρθρο 2 της απόφασης 2005/820/ΕΚ, Ευρατόμ όσον αφορά τις πράξεις που αναφέρονται στο παράρτημα Χ μέρος Β σημείο 10 της οδηγίας 2006/112/ΕΚ.
            
         
               (4)
            
            
               Επομένως, η απόφαση 2005/820/ΕΚ, Ευρατόμ θα πρέπει να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Αρθρο 1
   Το άρθρο 2α της απόφασης 2005/820/ΕΚ, Ευρατόμ καταργείται.
   Άρθρο 2
   Η παρούσα απόφαση απευθύνεται στη Σλοβακική Δημοκρατία.
   Άρθρο 3
   Η παρούσα απόφαση αρχίζει να ισχύει από τις 27 Νοεμβρίου 2014.
   
      Βρυξέλλες, 30 Νοεμβρίου 2017.
      
         
            Για την Επιτροπή
         
         Günther OETTINGER
         
            Μέλος της Επιτροπής
         
      
   
   
      (1)  ΕΕ L 155 της 7.6.1989, σ. 9.
   
      (2)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1).
   
      (3)  Απόφαση αριθ. 2005/820/ΕΚ, Ευρατόμ, της 21ης Νοεμβρίου 2005, με την οποία επιτρέπεται στη Δημοκρατία της Σλοβακίας να χρησιμοποιεί στατιστικά δεδομένα ετών προγενέστερων του προτελευταίου έτους και να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον ΦΠΑ (ΕΕ L 305 της 24.11.2005, σ. 41).